title: Vykonávacie nariadenie Komisie (EÚ) 2018/1843 z 23. novembra 2018, ktorým sa mení vykonávacie nariadenie (EÚ) 2015/2452, pokiaľ ide o rozsah uplatňovania vzoru na zverejňovanie poistného, poistného plnenia a nákladov podľa krajiny (Text s významom pre EHP)

text:
                  26.11.2018

                  SK

                  Úradný vestník Európskej únie

                  L 299/2

         VYKONÁVACIE NARIADENIE KOMISIE (EÚ) 2018/1843
         z 23. novembra 2018,
         ktorým sa mení vykonávacie nariadenie (EÚ) 2015/2452, pokiaľ ide o rozsah uplatňovania vzoru na zverejňovanie poistného, poistného plnenia a nákladov podľa krajiny
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (1), a najmä na jej článok 56 a článok 256 ods. 5,
         keďže:

                     (1)

                     Vo vykonávacom nariadení Komisie (EÚ) 2015/2452 (2) sa dostatočne jasne neuvádza, za akých podmienok poisťovne a zaisťovne nie sú povinné zverejňovať vzor uvedený v časti S.05.02. V záujme toho, aby poisťovne a zaisťovne mohli s istotou určiť svoje záväzky, by sa v tejto súvislosti mali objasniť všeobecné poznámky uvedené v časti S.05.02 prílohy II a prílohy III k uvedenému nariadeniu.

                     (2)

                     Vykonávacie nariadenie (EÚ) 2015/2452 by sa preto malo zodpovedajúcim spôsobom zmeniť.

                     (3)

                     Toto nariadenie vychádza z návrhu vykonávacích technických predpisov, ktorý Komisii predložil Európsky orgán pre poisťovníctvo a dôchodkové poistenie zamestnancov.

                     (4)

                     Európsky orgán pre poisťovníctvo a dôchodkové poistenie zamestnancov vykonal otvorené verejné konzultácie k návrhu vykonávacích technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko Skupinu zainteresovaných strán v poisťovníctve a zaisťovníctve vytvorenú na základe článku 37 nariadenia Európskeho parlamentu a Rady (EÚ) č. 1094/2010 (3),

               PRIJALA TOTO NARIADENIE:

            Článok 1
            Prílohy II a III k vykonávaciemu nariadeniu (EÚ) 2015/2452 sa menia v súlade s prílohou k tomuto nariadeniu.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. novembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 335, 17.12.2009, s. 1.

            (2)  Vykonávacie nariadenie Komisie (EÚ) 2015/2452 z 2. decembra 2015, ktorým sa stanovujú vykonávacie technické predpisy, pokiaľ ide o postupy, formáty a vzory správy o solventnosti a finančnom stave v súlade so smernicou Európskeho parlamentu a Rady 2009/138/ES (Ú. v. EÚ L 347, 31.12.2015, s. 1285).

            (3)  Nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov), a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (Ú. v. EÚ L 331, 15.12.2010, s. 48).

            PRÍLOHA

               1.
               V časti S.05.02 – Poistné, poistné plnenia a náklady podľa krajín prílohy II k vykonávaciemu nariadeniu (EÚ) 2015/2452 sa pod nadpisom „Všeobecné poznámky“ prvý odsek nahrádza takto:
               „Táto časť sa týka ročného zverejňovania informácií za individuálne subjekty. Poisťovne a zaisťovne nie sú povinné zverejňovať vzor S.05.02.01 prílohy I, ak domovská krajina predstavuje aspoň 90 % celkového hrubého predpísaného poistného.“

               2.
               V časti S.05.02 – Poistné, poistné plnenia a náklady podľa krajín prílohy III k vykonávaciemu nariadeniu (EÚ) 2015/2452 sa pod nadpisom „Všeobecné poznámky“ prvý odsek nahrádza takto:
               „Táto časť sa týka ročného zverejňovania informácií za skupiny. Poisťovne a zaisťovne s účasťou, holdingové poisťovne alebo zmiešané finančné holdingové spoločnosti nie sú povinné zverejňovať vzor S.05.02.01 prílohy I, ak domovská krajina predstavuje aspoň 90 % celkového hrubého predpísaného poistného.“